钦定古今图书集成/明伦汇编/宫闱典/第049卷 > 度宗杨淑妃
## 钦定古今图书集成/明伦汇编/宫闱典/第049卷 > 度宗杨淑妃

按《宋史后妃传》：杨淑妃，初选入宫为美人，咸淳三年，
进封淑妃，推恩亲属幼节等三十四人，进秩有差，生
建国公昰。宋亡，昰走温州，又走福州，众推为主，册妃
为太后，封弟昺卫王。昺，修容俞氏所生也。至元十四
年，大军围昰于海上。明年四月，昰卒，昺代立。十六年
春二月，昺投海死。妃闻之，大恸曰：“我艰关忍死者，正
为赵氏祭祀尚有可望尔。今天命至此，夫复何言！”遂
赴海死。其将张世杰葬之海滨。